《高阳台 吴倚云夫人》
清代·赵芬

莺媚能歌，花娇欲语，比肩人倚朱棂。珊管轻拈，画眉螺子微青。

闲抛书卷闲停绣，赌尖钗、好句先成。听分明，吟出红窗，总是双声。

玉箫凄咽秦楼凤，又天风吹送，鸾背飞琼。留取香签，几多断稿零星。

扁舟曾泊梅花堰，吊诗魂、冷月三更。剔寒檠、读罢遗编，梦落瑶京。

作者简介：赵芬，字仪姞，一字子逸，号次鸿，晚号善约老人，上海人。户部侍郎赵秉冲女，批验大使乌程汪延泽继室，日桢母。工诗词，有《滤月轩集》。